寄朱九
作者：呂南公
朝代：宋

paragraphs: 北風吹寒聲，切烈催歲暮。
中歲楚人怨，愁絕不忍賦。
念子太學居，辛勤即誰愬。
陰爐擁文火，敗襖感陳絮。
無錢買酒醪，醒坐若酣酗。
三年詁訓藝，一月江淮路。
歸夢識親庭，都城非屺岵。
干時無好命，費力效章句。
堆箱纂織辭，何以貿泉布。
男兒營養意，汲汲水東注。
三釜若後時，萬鍾猶不顧。
勉思豹變義，勿守株下兔。